Bekende vermaakpaar se paadjies skeiDie verklaring wat Bouwer Bosch en Leandie du Randt op sosiale media gedeel het. (Skermskoot: Instagram) Een van die Suid-Afrikaanse vermaakwêreld se bekendste paartjies, Bouwer Bosch en Leandie du Randt, het Vrydag aangekondig hul paadjies gaan skei. Leandie het ŉ kort verklaring op Instagram gedeel waarin sy sê dat hulle besluit het dat hulle beter vriende as huweliksmaats is. “Na ŉ ongelooflike paar jaar saam het ek en Bouwer uit ons liefde vir mekaar besluit dat ons beter maats as huweliksmaats vir mekaar is. Die besluit is gegrond in ons liefde vir mekaar. Hierdie is vanselfsprekend ŉ sensitiewe tyd vir ons albei en ons gaan nie verder kommentaar hierop lewer nie of nou met die media gesels nie. Ons stuur net liefde en geluk aan almal!” lui die verklaring. Bouwer het dieselfde verklaring op sy Instagram-profiel gedeel. Leandie het ook reeds haar van op haar profiel terug verander van Du Randt-Bosch na slegs Du Randt. Die paartjie is in November 2015 in die Snowflake-gebou in Potchefstroom getroud nadat hulle net minder as ŉ jaar tevore verloof geraak het. As twee bekendes in die vermaakbedryf het hulle gereeld saamgewerk en was onder meer saam in die flieks Vuil wasgoed en Thys & Trix te sien. Bouwer is egter meer bekend as sanger en hoofsanger van die Afrikaanse rockgroep, Straatligkinders, terwyl Leandie as die karakter Ivanka Gouws in Binnelanders in kykers se harte gekruip het.